52. schôdza NR SR - 7.deň - B. popoludní
Dátum: 2026-06-03
Poslanec: Hargaš, Ján 
Druh vystúpenia: Vystúpenie v rozprave

Slovo, pán predsedajúci. No teraz budete mať takú nakladačku od technokratov, lebo ja som sa rozprával so Štefom, že aj ja chcem vystúpiť v tomto. My zdieľame nejakú spoločnú cestu, z dôvodu, že v čase, keď Števo rozbiehal útvar hodnoty za peniaze, tak ja som rozbiehal občianske združenie Slovensko.Digital. A zhodou okolností tieto dve témy sa dnešný deň krásne spájajú a vysvetlím vám na tom príklade, na príklade toho, čo teraz Migaľ stvára pri Slovensko.sk. Prečo je dôležité, aby jeho hodnota za peniaze bola naozaj stále, stále ponechaná pri hodnotení aj strategických, aj iných investícií a aj tých obranných. No to, čo sa deje v tomto zákone, je, že pod hrozbou pokuty z Európskej komisie vraciate princíp hodnoty za peniaze aj do strategických investícií. Predtým ste si vy sami udelili výnimku, že čo vy prehlásite za strategickú investíciu. Dnes je to už podľa mňa aj nákup papiera, papiera kancelárskeho je strategickou investíciou. Tak čokoľvek, čo prehlási vláda za strategickú investíciu, pričom podotýkam a opäť to budem ilustrovať napríklad na Slovensko.sk, rozhodnutie vlády nie je preskúmateľné nikým. Čiže vy, keď si poviete, že nákup ponožiek bude strategická investícia, tak vlastne nikto vám to nevie rozporovať. Tak vybavili ste si výnimku na... vybavili, udelili ste si výnimku na hodnotenie takýchto projektov z hľadiska hodnoty za peniaze. Komisia vám samozrejme pohrozila pokutou, pretože v pláne obnovy sme spravili nejaké záväzky, ktoré treba dodržiavať. Takže teraz sa to snažíte vrátiť naspäť. Vrátiť naspäť, ale teda vyjímate z toho celý sektor dopravy, nielen strategické, ale všetky investície v doprave vyjímate z podhodnotenia hodnoty za peniaze. Tak to vám teda, kolegovia, blahoželám. Aj by som vám zatlieskal za to, že vraciate naspäť strategické investície pod UHP, pretože to, čo vy ste boli schopní nastavať pri strategických investíciách, to je neuveriteľné a na konkrétnom príklade Slovensko.sk vám to idem dneska odilustrovať. Tu si Migaľ vymyslel nejaký kšeft za 80 a viac miliónov €, ktorý ide prihrať súčasnému dodávateľovi. A keď mu to nevyšlo na jeseň minulého roku, tak sa rozhodol, že to po prvé utají. Čiže dá to do režimu limitované informácie. Po druhé, niekto mu, niekto šikovný mu našepkal, že „Samko, sprav z toho strategickú investíciu.“ Tým pádom nebudeš musieť ísť na hodnotenie hodnoty za peniaze, UHP. Nebudú ti do toho tak úradníci kecať, budeš mať jednoduchšie postupy možno pri verejnom obstarávaní, proste život budeš mať ľahší. Čo na tom, čo na tom, že zákon o strategických investíciách absolútne nepočíta s tým, že softvér bude niekedy strategickou investíciou. Zákon o strategických investíciách veľmi tak tvrdo vymedzuje, čo môže a čo nemôže byť strategickou investíciou. Stavby, cesty, betón, betón, proste veľké veci. Žiaden softvér, žiaden softvér. Ale Samkovi Migalovi niekto našepkal, že „Samko, sprav si z toho strategickú investíciu, budeš mať ľahší život.“ UHP ťa nebude otravovať, lebo vtedy tú výnimku mali tak postavenú. Samko to tak spravil. Spravil si zo Slovensko.sk strategickú investíciu. My sme to aj napadli na Generálnej prokuratúre. Žiaľ, Generálna prokuratúra mohla konštatovať len to, že uznesenia vlády nie sú preskúmateľné súdom. Čiže, keď sa vláda rozhodne, že strategickou investíciou, ako som povedal, budú ponožky, tak ňou budú ponožky. Niet toho, kto by to preskúmal. Čiže už aj keď ste mali tú výnimku, tak ešte aj tú výnimku ste zneužívali. Nestačilo vám to, že strategické investície idú mimo hodnotenia UHP, ešte aj do tej výnimky ste si napchali veci, ktoré tam vôbec nemajú patriť podľa zákona. A to je už, že takto ste zneužívali ten systém. No tak komisia vám teraz klepla po prstoch. Povedala vám, že musíte to vrátiť naspäť a zhodou okolností sa bavíme o tomto klepnutí po prstoch dnes, keď už na verejnosti kolujú zmluvy k tomu kšeftu okolo Slovensko.sk, ktorý si Migaľ takto pretlačil v režime strategickej investície, čo tam vôbec nemalo nič robiť, mimo hodnotenia UHP. UHP to aj tak hodnotilo, nejakým spôsobom sa tam dostali, nohu do dverí, skritizovali to odhora až dole. Napriek tomu, a teraz idem opäť apelovať aj ja na kolegov z HLAS-u, pod vaším dohľadom, s vaším požehnaním, váš bývalý poslanec Migaľ robí el totálne eldorádo, ktoré si nepamätám. Ja sa štátnemu IT venujem asi 20 rokov a nepamätám si, že kedy takýmto spôsobom sa nadivoko robili veci. Ani v tých najhorších časoch Brhela a podobnej bandy sa takto na hulváta veci nerobili. A vy to dneska kryjete, kolegovia z HLAS-u. Toto kryjete. Aj tým, že podporujete tento pozmeňovací v tomto zákone, pretože sme v treťom čítaní, tak o tom hovorím, že toto všetko vy kryjete a nikdy sa nebudete môcť snažiť, koľko chcete to zo seba zmyť, ale toto vy kryjete. Keď sme ako výbor pre kontrolu činnosti NBÚ chceli prerokovať znalecký posudok, ktorý ku Slovensko.sk vypracoval NBÚ, SIS a Vojenské spravodajstvo. Na základe úlohy z vlády dostali túto úlohu vypracovať tento posudok. Chceli sme sa šéfa NBÚ pýtať, čo v tom posudku je. Tak nikto z koalície na ten výbor neprišiel. Ani kolegovia z HLAS-u. Konkrétne napríklad pán Bartek, tuto najväčší bojovník proti Migalovi. Migaľa pán Bartek navrhol vyhodiť zo strany a veľmi sa zadušoval, že aký je on zlodej, aký je on zloduch, aký je on zlý, zlý, zlý človek. A potom Migaľ príde so kšeftom, kde HLAS a konkrétne pán Bartek na výbore sa mohol pýtať, či ten Migaľ robí kšeft alebo nerobí kšeft, a nepríde do roboty. A nepríde do roboty. Môžete kľudne reagovať faktickou poznámkou, nevykrikujte, tu nie ste na tribúne. Čiže vtedy pán Bartek reálne mohol za stranu HLAS ukázať, že tomu Migaľovi naozaj klepú po prstoch, neviem čo. Štafáž mu robíte. Takto popod vaše okná on si behá s vreckami peňazí, 90 miliónov € vytiahne zo štátneho rozpočtu a vy každú možnosť, keď mu môžete klepnúť po prstoch a ukázať, že to chcete robiť inak, tak zakaždým sa zachováte ako tá strana SMER, z ktorej pochádzate, a ešte aj horšie, by som povedal. Takže toto je dôvod, prečo aj mňa rozčuľuje ten spôsob, akým vy ohýbate pravidlá, akým si dávate výnimky na všetko možné, akým aj tie výnimky, ktoré si udelíte, tak ešte aj zneužívate, akým spôsobom ste pri tejto kauze, Slovensko.sk špeciálne, zneužili všetko, všetko, čo sa len dalo, a hlasáci sa tomu len prizerajú. A pridám sa k tomu, čo kritizoval aj Števo Kiš. Tým pozmeňovačom, ktorý ste do tohto zákona vniesli a odhlasovali ste ho aj vy, drahí kolegovia z HLAS-u, ktorí máte na starosti plán obnovy, váš pán Drucker, podpredseda vlády, ktorý má na starosti plán obnovy, tak vy sami vedome idete spôsobiť riziko pokuty z Európskej komisie. A boli ste varovaní a je vám to úplne jedno. A ja dúfam, že to vaši voliči všetko vidia. Že toto všetko vidia, že akým spôsobom vy jednu vec rozprávate a druhú vec potom robíte. Tu priamo, tu priamo v parlamente. Takže blahoželám vám, že vy ako večný prívesok strany SMER. Aj teraz fungujete ako prívesok strany SMER, ale im umožňujete láry-fáry míňať peniaze bez kontroly, bez nejakej hodnoty za peniaze a potom na jeseň budete ľuďom smutné tváričky ukazovať, že akosi musíme zase uťahovať opasky, neviem čo, lebo peniažky nie sú. Peniažky sú a sú presne v tých mešcoch, ktoré vám teraz pod oknami takto Migaľ odnáša a vy mu ešte tlieskate. Namiesto toho, aby ste niečo s tým spravili. Takže nech sa páči, pán Bartek, môžete vysvetliť svojim voličom, prečo robíte štafáž Migaľovi pri kšefte okolo Slovensko.sk. A prečo vám je jedno, čo do znaleckého posudku napísalo NBÚ? Čo vám je to jedno? Však povedzte vašim voličom: je to jedno, viete, mňa nezaujíma. 90 miliónov mňa nezaujíma, milí voliči. Ja si myslím, že to sú také drobné a že to nestojí za reč. Tak takýto ste vy, pán poslanec. Dobre, čiže asi toľko. Myslím si, že teda pôvodný zámer dobrý. Myslím si, že strategické investície by mali byť pod hodnotením UHP. To, čo ste spravili tým pozmeňovačom, len zvyšuje riziko toho, že Európska komisia nám dá pokutu kvôli tomu, že nesplníme záväzky z plánu obnovy. Takže asi toľko. Blahoželám vám, kolegovia, a najmä kolegovia z HLAS-u, ktorí teda przníte plán obnovy, za ktorý zodpovedáte a ktorí nechávate napríklad takého Migaľa robiť si, čo chce, kšeftovať halabala. Je vám to úplne jedno a keď máte šancu niečo s tým spraviť, tak neprídete do roboty. Býť, pán Bartek. Ďakujem.